**Vadlīnijas par saistošo noteikumu projektu izstrādes juridisko tehniku**

Juridiskās tehnikas nosacījumi attiecībā uz saistošo noteikumu izstrādi ir noregulēti Ministru kabineta 2009. gada 3. februāra noteikumos Nr. 108 “Normatīvo aktu projektu sagatavošanas noteikumi” (1., 3., 6. nodaļa). Šajās vadlīnijās nav uzskaitīti visi minēto Ministru kabineta noteikumu nosacījumi, bet ir vērsta uzmanība uz juridiskās tehnikas prasībām, attiecībā uz kurām pašvaldības biežāk pieļauj kļūdas, izstrādājot saistošos noteikumus.

1. **Nosaukums**

Saistošo noteikumu nosaukumam ir jābūt iespējami īsākam, atbilstošam saistošo noteikumu saturam, veidojot to no vārdiem, kas atklāj noteikumu saturu, iekļaujot vārdus “saistošie noteikumi”. Piemēram:

*“Saistošie noteikumi par palīdzību dzīvokļa jautājumu risināšanā”*

Ja saistošie noteikumi tiek sagatavoti, lai veiktu grozījumus citos saistošajos noteikumos (grozījumu saistošie noteikumi), tad to nosaukums sākas ar vārdu “Grozījumi” vai “Grozījums”. Ja ar grozījumu saistošajiem noteikumiem tiek veikts viens grozījums, tad arī grozījumu saistošo noteikumu nosaukumā tiek lietots vārds “grozījums” vienskaitlī, savukārt, ja tiek veikti divi vai vairāki grozījumi, tad grozījumu saistošo noteikumu nosaukumā tiek lietots vārds “grozījumi” daudzskaitlī. Piemēram:

*“Grozījumi Lielā novada pašvaldības domes 2023. gada 1. janvāra saistošajos noteikumos Nr. 20 “Saistošie noteikumi par palīdzību dzīvokļa jautājumu risināšanā””*

1. **Izdošanas tiesiskais pamatojums**

Aiz saistošo noteikumu nosaukuma norāda, uz kāda normatīvā akta pamata tie ir sagatavoti (izdošanas tiesiskais pamatojums) – tiek norādīts gan augstāka juridiskā spēka normatīvais akts (likums vai Ministru kabineta noteikumi), gan konkrēta tā norma, kurā ietverts pilnvarojums saistošo noteikumu izdošanai. Tas var būt viens vai vairāki normatīvie akti, kā arī viena vai vairākas viena normatīvā akta normas.

Izdošanas tiesiskais pamatojums sākas ar vārdiem “Izdoti saskaņā ar”, un secīgi tiek norādīts likumu un Ministru kabineta noteikumu vienību uzskaitījums (attiecīgā locījumā). Ja likuma nosaukums sākas ar vārdu “par”, tad raksta vārdu “likumu” un attiecīgā likuma nosaukumu pēdiņās, savukārt norādes uz likuma pantu raksta ar cipariem, bet uz pantu daļām raksta ar vārdiem. Piemēram:

*“Izdoti saskaņā ar likuma “Par palīdzību dzīvokļa*

*jautājumu risināšanā” 6. panta otro daļu un*

*14. panta pirmās daļas 6. punktu”*

Grozījumu saistošo noteikumu tiesiskajam pamatojumam jāsakrīt ar saistošo noteikumu, kuros izdara grozījumus, tiesisko pamatojumu. Ja spēkā esošu saistošo noteikumu izdošanas tiesisko pamatojumu nepieciešams papildināt ar norādi uz jaunu normatīvo aktu vai, pretēji, svītrot no tiesiskā pamatojuma, tad saistošajos noteikumos, ar kuriem tiek izdarīti grozījumi, ir jāparedz atsevišķs punkts par grozījumiem saistošo noteikumu izdošanas tiesiskajā pamatojumā, kā arī pilnvarojumam atbilstošs tiesiskais regulējums, jo, iespējams, ka vienlaicīgi ar normatīvā akta svītrošanu no saistošo noteikumu izdošanas tiesiskā pamatojuma, ir jāveic arī attiecīgi grozījumi pamata saistošajos noteikumos.

Vēršam uzmanību, ka saskaņā ar Oficiālo publikāciju un tiesiskās informācijas likuma 9. panta piekto daļu, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa. Minētais attiecināms arī uz saistošajiem noteikumiem, proti, ja spēku zaudē likums vai Ministru kabineta noteikumi vai to norma, uz kuras pamata ir izdoti saistošie noteikumi, tad spēku zaudē arī šie saistošie noteikumi vai to daļa (ja to izdošanai ir vairāki tiesiskie pamati). Gadījumā, ja spēku zaudējušās normas vietā ir stājusies spēkā cita norma, kas satur pilnvarojumu saistošo noteikumu izdošanai, tad tik un tā pašvaldībai ir jāizdod jauni saistošie noteikumi, un nepietiek ar saistošo noteikumu izdošanas tiesiskā pamatojuma grozīšanu.

1. **Teksta iedalījums**

Saistošo noteikumu projekta tekstu raksta:

* lakonisku;
* ievērojot valsts valodas literārās un gramatiskās normas, juridisko terminoloģiju un pareizrakstības prasības (vārdi lietoti pareizā dzimtē, locījumā u.tml.);
* normatīvajiem aktiem atbilstošā vienotā stilistikā, izmantojot vienveidīgas un standartizētas vārdiskās izteiksmes;
* izklāstot to loģiskā secībā.

Saistošo noteikumu projektā neietver normas, kas:

* ir deklaratīvas;
* dublē augstāka spēka normatīvā akta vai citu saistošo noteikumu tiesību normās ietverto normatīvo regulējumu;
* dublē pašā saistošo noteikumu projektā ietverto normatīvo regulējumu.

Saistošo noteikumu pirmajā punktā secīgi raksta vārdus “Saistošie noteikumi nosaka” un likumā vai Ministru kabineta noteikumos noteikto pilnvarojumu saistošo noteikumu izdošanai vai pašvaldību saistošo noteikumu regulējamo jautājumu izklāstu.

Saistošajiem noteikumiem nav atpakaļejoša spēka, taču tajos var tikt paredzēta atpakaļejoša tiesību normu piemērošanas kārtība.

Spēkā esošus saistošos noteikumus var atzīt par spēku zaudējušiem tikai ar citiem saistošajiem noteikumiem, attiecīgu regulējumu iekļaujot jaunu saistošo noteikumu noslēguma jautājumos vai izdodot atsevišķus saistošos noteikumus.

***Nodaļu un vienību numerācija***

Saistošo noteikumu tekstu var iedalīt nodaļās un apakšnodaļās. Nodaļā parasti apvieno saistošo noteikumu punktus, kas attiecas uz vienu jautājumu. Ja saistošos noteikumus veido ar nodaļām, tad tām jābūt vismaz trīs. Taču šis noteikums neattiecas uz gadījumu, ja saistošo noteikumu divas no trīs nodaļām ir “Vispārīgie jautājumi” un “Noslēguma jautājumi”. Tādā gadījumā saistošajos noteikumos kopā ir jābūt vismaz četrām nodaļām.

Saistošo noteikumu sākuma punktos, ja nepieciešams, nosaka vispārīgos jautājumus un šai nodaļai raksta nosaukumu “Vispārīgie jautājumi”. Ja tajā ir iekļauts tikai viens jautājums, tad nodaļas nosaukums ir rakstāms vienskaitlī – “Vispārīgais jautājums”.

Noslēguma jautājumus arī raksta kā atsevišķus saistošo noteikumu punktus, turpinot numerāciju, un tie ir saistošo noteikumu pēdējie punkti. Noslēguma jautājumi nosaka pārejas kārtību no pastāvošā tiesiskā regulējuma uz jauno tiesisko regulējumu un tajā neietver normas, kas darbojas pastāvīgi. Ja saistošie noteikumi ir iedalīti nodaļās, tad noslēguma jautājumus ietver nodaļā ar nosaukumu “Noslēguma jautājumi”. Ja tajā ir iekļauts tikai viens punkts, tad nodaļas nosaukums ir rakstāms vienskaitlī – “Noslēguma jautājums”.

Viens punkts gan var būt tikai šajās divās saistošo noteikumu nodaļās – “Vispārīgais jautājums” un “Noslēguma jautājums”. Pārējās saistošo noteikumu nodaļās ir jābūt vairāk kā vienam punktam. Arī apakšnodaļas nevar sastāvēt tikai no viena punkta.

Saistošo noteikumu nodaļas numurē ar romiešu cipariem, liekot aiz tiem punktu. Savukārt, ja saistošo noteikumu nodaļām ir apakšnodaļas, tad gan nodaļas, gan apakšnodaļas numurē ar arābu cipariem, liekot aiz tiem punktu. Piemēram:

*“II. Ielu tirdzniecības atļaujas saņemšanas kārtība”*

vai

*“3. Pabalstu veidi un to piešķiršanas kārtība*

*3.1. Pabalsti trūcīgām personām”*

Saistošo noteikumu teksta iedalījuma pamatvienība ir punkts, kuru var iedalīt apakšpunktos. Katru uzskaitījuma vienību raksta atsevišķā apakšpunktā. Vienlaikus katram apakšpunktam ir redakcionāli un loģiski jāturpina punkta ievaddaļā noteiktais, veidojot gramatiski korektu teikumu un līdz ar to saprotamu tiesisko regulējumu.

Punktus, tajā skaitā grozījumu saistošo noteikumu punktus, un apakšpunktus numurē ar arābu cipariem, liekot aiz tiem punktu. Apakšpunktu numerāciju veido, sākot ar divu līmeņu numerāciju, un iedalījums nevar pārsniegt četrus līmeņus. Numerācijai ir jābūt secīgai, proti, nevajadzētu parādīties diviem punktiem ar vienādu numuru, kā arī nevienam punktam nav jāiztrūkst. Piemēram:

*“1. punkta teksts:*

* 1. *apakšpunkta teksts;*
  2. *apakšpunkta teksts:*
     1. *apakšpunkta teksts;*
     2. *apakšpunkta teksts:*
        1. *apakšpunkta teksts;*
        2. *apakšpunkta teksts;*
        3. *apakšpunkta teksts;*
  3. *apakšpunkta teksts.”*

Ja saistošajiem noteikumiem ir pielikumi, tad tos numurē ar arābu cipariem, liekot aiz tiem punktu. Ja ir viens pielikums, tad to nenumurē. Pielikuma projekta pirmajā lapā augšējā labajā stūrī raksta vārdu “Pielikums”, attiecīgās pašvaldības domes nosaukumu, tad paredz vietu saistošo noteikumu izdošanas datumam, vārdus “saistošajiem noteikumiem” attiecīgā locījumā, saīsinājumu vārdam numurs – “Nr.” un paredz vietu saistošo noteikumu numuram. Ja saistošajiem noteikumiem ir vairāki pielikumi, tad sāk ar pielikuma kārtas numuru un pēc tam turpina ar norādi uz saistošajiem noteikumiem. Piemēram:

*“Pielikums*

*Lielā novada pašvaldības domes*

*2023. gada 1. janvāra*

*saistošajiem noteikumiem Nr. 20”*

vai

*“1. pielikums*

*Lielā novada pašvaldības domes*

*2023. gada 1. janvāra*

*saistošajiem noteikumiem Nr. 20”*

***Grozījumu saistošie noteikumi***

Saistošo noteikumu grozījumus sagatavo, ja saistošos noteikumus nepieciešams grozīt pēc būtības. Redakcionālus precizējumus sagatavo vienlaikus ar saistošo noteikumu grozījumiem pēc būtības. Savukārt grozījumu saistošo noteikumu projektu nesagatavo, ja tā normu apjoms pārsniegtu pusi no spēkā esošo saistošo noteikumu normu apjoma. Šādā gadījumā sagatavo jaunu saistošo noteikumu projektu.

Grozījumu saistošo noteikumu ievaddaļā secīgi raksta vārdu “Izdarīt”, tad attiecīgās pašvaldības domes nosaukumu, grozāmo saistošo noteikumu pieņemšanas datumu attiecīgā locījumā, vārdus “saistošajos noteikumos”, saīsinājumu vārdam numurs “Nr.”, grozāmo saistošo noteikumu numuru, grozāmo saistošo noteikumu nosaukumu pēdiņās, norādi uz saistošo noteikumu un to grozījumu publikācijām laikrakstā “Latvijas vēstnesis” (rakstot iekavās laikraksta nosaukumu, attiecīgo laikraksta numuru izdošanas gadu un numuru uzskaitījumu – kam attiecināms) un vārdus “šādus grozījumus:”. Tātad, ja tiek veikti divi vai vairāki grozījumi, tad grozījumu saistošo noteikumu ievaddaļā lieto vārdus “šādus grozījumus” daudzskaitlī, savukārt, ja tiek izdarīts tikai viens grozījums, tad raksta vienskaitlī “šādu grozījumu”.

Ja grozījumu saistošajiem noteikumiem ir spēkā stāšanās noteikums, tad to numurē kā noteikumu punktu, bet ievaddaļu numurē kā saistošo noteikumu pirmo punktu, savukārt pašus grozījumus numurē kā saistošo noteikumu pirmā punkta (ievaddaļas) apakšpunktus. Tātad, ja grozījumu saistošajiem noteikumiem ir spēkā stāšanās noteikums, tad tie parasti sastāvēs no diviem punktiem (1. punkts – ievaddaļa, 2. punkts – spēkā stāšanās noteikums), kā arī no 1. punkta apakšpunktiem (grozījumi). Ja grozījumu saistošajiem noteikumiem ir tikai viens grozījums un ir spēkā stāšanās noteikums, tad vienīgo grozījumu nenumurē. Spēkā stāšanās noteikums parasti ir konkrēts datums, ar kuru stājas spēkā saistošie noteikumi (nevis grozījumi), attiecīgi rakstot “saistošie noteikumi stājas spēkā ar” un turpina ar paredzamo spēkā stāšanās datumu. Piemēram:

*“1. Izdarīt Lielā novada pašvaldības domes 2023. gada 1. janvāra saistošajos noteikumos Nr. 20 “Saistošie noteikumi par palīdzību dzīvokļa jautājumu risināšanā” šādus grozījumus:*

* 1. *grozījuma teksts;*
  2. *grozījuma teksts;*

*2. Saistošie noteikumi stājas spēkā 2023. gada 1. martā.”*

vai

*“1. Izdarīt Lielā novada pašvaldības domes 2023. gada 1. janvāra saistošajos noteikumos Nr. 20 “Saistošie noteikumi par palīdzību dzīvokļa jautājumu risināšanā” šādu grozījumu un izteikt 2. punktu šādā redakcijā:*

*“2. punkta teksts jaunajā redakcijā.”*

*2. Saistošie noteikumi piemērojami ar 2023. gada 1. martu.”*

Ja grozījumu saistošajiem noteikumiem nav spēkā stāšanās noteikuma, tad ievaddaļu nenumurē, savukārt grozījumus numurē kā saistošo noteikumu punktus. Piemēram:

*“Izdarīt Lielā novada pašvaldības domes 2023. gada 1 .janvāra saistošajos noteikumos Nr. 20 “Saistošie noteikumi par palīdzību dzīvokļa jautājumu risināšanā” šādus grozījumus:*

*1. grozījuma teksts;*

*2. grozījuma teksts.”*

Grozījumu saistošo noteikumu normas raksta atbilstoši grozāmo vienību secībai saistošajos noteikumos, kurās izdara grozījumus.

Vienā grozījumu saistošo noteikumu punktā vai apakšpunktā ietver vienu grozījumu. Ja izdara vairākus grozījumus vienā saistošo noteikumu punktā (apakšpunktā) vai grozījumus vairākos secīgos punktos (apakšpunktos), grozījumus apvieno vienā grozījumu saistošo noteikumu punktā. Šeit gan jāvērtē, vai grozījumi ir savietojami un vai uztveramībai tomēr nav jāietver atsevišķos punktos (apakšpunktos). Piemēram, ja grozījumi tiek izdarīti secīgos saistošo noteikumu punktos, bet tie ir atšķirīgi pēc nozīmes, tad saprotamāk būs, ja tie tiks ietverti atsevišķos grozījumu saistošo noteikumu punktos. Savukārt, ja divi secīgi saistošo noteikumu punkti tiek izteikti jaunā redakcijā, tad grozījumu saistošajos noteikumos šie grozījumi ir jāapvieno vienā punktā. Piemēram:

*“Izdarīt Lielā novada pašvaldības domes 2023. gada 1.janvāra saistošajos noteikumos Nr. 20 “Saistošie noteikumi par palīdzību dzīvokļa jautājumu risināšanā” šādus grozījumus:*

*1. svītrot 1. punktu;*

*2. papildināt 2.punktu ar 1.2.1apakšpunktu šādā redakcijā:*

*“1.2.1apakšpunkta teksts.””*

vai

*“Izdarīt Lielā novada pašvaldības domes 2023. gada 1. janvāra saistošajos noteikumos Nr. 20 “Saistošie noteikumi par palīdzību dzīvokļa jautājumu risināšanā” šādu grozījumu un izteikt 1. un 2. punktu šādā redakcijā:*

*“1. punkta teksts jaunajā redakcijā.*

*2. punkta teksts jaunajā redakcijā.””*

vai

*“Izdarīt Lielā novada pašvaldības domes 2023. gada 1. janvāra saistošajos noteikumos Nr. 20 “Saistošie noteikumi par palīdzību dzīvokļa jautājumu risināšanā” šādus grozījumus:*

*1.2. punktā:*

*aizstāt ievaddaļā vārdu “ziema” ar vārdu “pavasaris”;*

*papildināt ar 1.2.1apakšpunktu šādā redakcijā:*

*“1.2.1apakšpunkta teksts.”*

*2. nākamā grozījuma teksts.”*

Ja ar grozījumu saistošajiem noteikumiem:

1. papildina saistošos noteikumus ar jaunu vienību (punktu, apakšpunktu, nodaļu, apakšnodaļu), tad secīgi raksta vārdu “papildināt”, norādi uz papildināmo saistošo noteikumu vienību attiecīgā locījumā, tad vārdu “ar”, norādi uz jauno saistošo noteikumu vienību attiecīgā locījumā, pēc tam raksta vārdus “šādā redakcijā”, aiz tiem liekot kolu, tad jaunās saistošo noteikumu vienības redakciju nākamajā rindkopā pēdiņās *(piemērs: papildināt 11. punktu ar 11.5. apakšpunktu šādā redakcijā: “11.5.…”)*. Ja saistošie noteikumi tiek papildināti ar jaunu vienību, kura pēc secības rakstāma starp esošajām vienībām, tad veido prim vienību. To apzīmē ar arābu cipariem un raksta aiz saistošo noteikumu vienības numura augšējā reģistrā *(piemērs: 5.1 punkts)*;
2. papildina saistošo noteikumu vienību ar vārdu, skaitli, teikumu, tad secīgi raksta vārdu “papildināt”, tad norādi uz papildināmo saistošo noteikumu vienību attiecīgā locījumā, tad raksta vārdu “aiz vārda” vai citu atbilstoši apzīmējumu, pēc tam tiek norādīti saistošo noteikumu vienībā lietotie vārdi pēdiņās, aiz kuriem papildina saistošo noteikumu vienību, tad raksta vārdus “ar vārdu” vai citu atbilstošu apzīmējumu un papildinājuma redakciju pēdiņās *(piemērs: papildināt 5. punktu aiz vārda “invaliditāti” ar vārdiem “vai politiski represēta persona”)*;
3. saistošo noteikumu vienību izsaka jaunā redakcijā, tad secīgi raksta vārdu “izteikt”, norādi uz attiecīgo saistošo noteikumu vienību attiecīgā locījumā, tad vārdus “šādā redakcijā”, aiz tiem liekot kolu, pēc tam attiecīgās saistošo noteikumu vienības jauno redakciju nākamajā rindkopā pēdiņās *(piemērs: izteikt 11.3. apakšpunktu šādā redakcijā: “11.3.…”)*;
4. saistošo noteikumu vienība tiek svītrota, tad secīgi raksta vārdu “svītrot”, norādi uz saistošo noteikumu vienību vai vienībām attiecīgā locījumā *(piemērs: svītrot 11.3. apakšpunktu)*. Agrāk svītrotu vienību vietā jaunas vienības neraksta;
5. ja saistošo noteikumu vienībā tiek svītrots vārds, skaitlis, teikums, tad secīgi raksta vārdu “svītrot”, norādi uz saistošo noteikumu vienību vai vienībām attiecīgajā locījumā, tad vārdu “vārdu”, “skaitli”, “teikumu” un svītrojamo vārdu vai citu atbilstošu apzīmējumu pēdiņās *(piemērs: svītrot 11.3. apakšpunktā skaitli “3”)*;
6. saistošo noteikumu vienībā ir jāaizstāj vārds, skaitlis, teikums ar citu vārdu, skaitli, teikumu, tad secīgi raksta vārdu “aizstāt”, pēc tam norādi uz saistošo noteikumu vienību vai vienībām attiecīgā locījumā, kurā izdarāmas izmaiņas, tad raksta vārdu “vārdu”, “skaitli”, “teikumu” un aizstājamo vārdu vai citu atbilstošu apzīmējumu pēdiņās, tad raksta vārdu “ar”, pēc tam raksta vārdu “vārdu”, “skaitli”, “teikumu” un aizstājošo vārdu vai citu atbilstošu apzīmējumu pēdiņās *(piemērs: aizstāt 3. punktā skaitli “250” ar skaitli “350”)*;
7. visā saistošo noteikumu tekstā ir jāaizstāj vārds, skaitlis, tad secīgi raksta vārdus “aizstāt saistošo noteikumu tekstā”, pēc tam raksta vārdu “vārdu”, “skaitli” un aizstājamo vārdu vai citu atbilstošu apzīmējumu pēdiņās, tad raksta vārdu “ar”, pēc tam raksta vārdu “vārdu”, “skaitli” un aizstājošo vārdu vai citu atbilstošu apzīmējumu pēdiņās (*piemērs: aizstāt saistošo noteikumu tekstā skaitli “200” ar skaitli “250”)*. Ja aizstājamais vārds vai cits apzīmējums saistošo noteikumu tekstā lietots dažādās gramatiskajās formās, aiz aizstājamā un aizstājošā vārda iekavās raksta vārdus “attiecīgā locījumā” vai citu atbilstošu apzīmējumu (“attiecīgā skaitlī”, “attiecīgā dzimtē”) *(piemērs: aizstāt saistošo noteikumu tekstā vārdu “ziema” (attiecīgā locījumā) ar vārdu “pavasaris” (attiecīgā locījumā))*.

Atbilstoši iepriekš minētajam noformējami arī grozījumi saistošo noteikumu pielikumos (tajā skaitā, ja pielikums tiek izteikts jaunā redakcijā), proti, tie ir iekļaujami grozījumu saistošajos noteikumos kā atsevišķi punkti, nevis tiek pievienoti grozījumu saistošo noteikumu pielikumā.

1. **Vides aizsardzības un reģionālās attīstības ministrijas atzinums par saistošajiem noteikumiem**

Atbilstoši Pašvaldību likuma 47. panta otrajai daļai dome triju darbdienu laikā pēc parakstīšanas rakstveidā nosūta šā likuma [45.](https://likumi.lv/ta/id/336956#p45) pantā minētos saistošos noteikumus, kā arī saistošos noteikumus sociālās drošības un bērnu tiesību aizsardzības jautājumos un par pašvaldības nodevu un nodokļu likmēm un to paskaidrojuma rakstu (papīra formā vai elektroniski – *aicinām izmantot elektronisko saziņu*) atzinuma sniegšanai Vides aizsardzības un reģionālās attīstības ministrijai (turpmāk – ministrija). Ministrijai ir jāsūta atbilstoši noformēti un parakstīti saistošie noteikumi kā atsevišķs ārējs normatīvais akts (nevis kā pašvaldības domes lēmuma pielikums).

**Rīcība gadījumā, ja saņemts Vides aizsardzības un reģionālās attīstības ministrijas atzinums ar iebildumiem un pašvaldības dome ņem vērā visus vai atsevišķus iebildumus un precizē saistošos noteikumus.**

Pašvaldību likums attiecībā uz saistošajiem noteikumiem kā ārēju normatīvo aktu paredz speciālu kārtību atbildīgo institūciju atzinumu saņemšanai un saistošo noteikumu precizēšanai, kas atšķiras no Ministru kabineta noteikumu projektu vai likumprojektu saskaņošanas. Saskaņā ar Pašvaldību likuma 47. panta piekto daļu, ja saņemts Vides aizsardzības un reģionālās attīstības ministrijas atzinums, kurā pamatots saistošo noteikumu vai to atsevišķu normu prettiesiskums, pašvaldība precizē saistošos noteikumus atbilstoši atzinumam un atkārtoti nosūta tos ministrijai atzinuma sniegšanai [..]. Ārējos normatīvajos aktos nav noteikta detalizēta pašvaldības saistošo noteikumu precizēšanas kārtība, līdz ar to saistošo noteikumu precizēšanā aicinām ievērot tālāk minētos nosacījumus.

Saistošo noteikumu precizēšana ir pašvaldības domes pieņemto un parakstīto, bet vēl neizsludināto un spēkā nestājušos saistošo noteikumu (tai skaitā saistošo noteikumu grozījumu) normu teksta izmaiņas, kas tiek veiktas, lai novērstu saistošo noteikumu normu prettiesiskumu, un tiek apstiprinātas ar domes lēmumu. Precizējumi var izpausties tāpat kā grozījumi, proti, precizējot normu (saistošo noteikumu vienību) tekstu, papildinot saistošos noteikumus ar jaunām normām, aizstājot vai svītrojot normas. Līdz ar to attiecīgo precizējumu veikšanai un domes lēmuma noformēšanai ir piemērojamas arī Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 6. nodaļā noteiktās juridiskās tehnikas prasības tiktāl, cik tās attiecas uz saistošajiem noteikumiem. Arī Tieslietu ministrija[[1]](#footnote-1) ir paudusi viedokli, ka saistošo noteikumu precizēšana nevis ar saistošajiem noteikumiem, bet gan domes lēmumu nav pretrunā Ministru kabineta 2009. gada 3. februāra noteikumiem Nr. 108 “Normatīvo aktu projektu sagatavošanas noteikumi”, jo precizējumi tiek veikti saistošajos noteikumos, kas vēl nav stājušies spēkā.

Papildus informējam, ka, precizējot saistošos noteikumus, netiek mainīts saistošo noteikumu sākotnējais izdošanas datums un numurs, jo attiecīgie precizējumi atbilstoši Vides aizsardzības un reģionālās attīstības ministrijas sniegtajam atzinumam tiek veikti sākotnējā saistošo noteikumu redakcijā, kuru ir apstiprinājusi pašvaldības dome, tādējādi nodrošinot attiecīgo saistošo noteikumu pieņemšanas procesa izsekojamību. Šādā gadījumā zem norādes par tās pašvaldības domes sēdes datumu, kurā apstiprināti pašvaldības saistošie noteikumi, kā arī protokola numura un izskatītā jautājuma kārtas numura paredz vietu norādei par tās domes sēdes datumu, kurā precizēti pašvaldības saistošie noteikumi, kā arī protokola numuram un izskatītā jautājuma kārtas numuram.[[2]](#footnote-2) Turpretī, ja, apstiprinot saistošos noteikumus, tiem tiek piešķirts jauns numurs un datums, to var uzskatīt par jaunu normatīvo aktu, kas atkārtoti būtu virzāms, ievērojot ne tikai Pašvaldību likuma 47. pantā, bet arī Pašvaldību likuma 46. panta trešajā daļā noteikto procedūru. Tādējādi attiecīgu saistošo noteikumu statusa nenoteiktība var maldināt gan sabiedrību, gan arī ministriju, kas sniegs atkārtotu atzinumu. Tāpat arī zūd dokumenta izsekojamība, kas neveicina labas pārvaldības un atklātības principu ievērošanu.

Savukārt, ja pašvaldība izvēlas nevis precizēt iepriekš pieņemtos un vēl neizsludinātos saistošos noteikumus, bet Pašvaldību likumā noteiktajā kārtībā sagatavot un virzīt apstiprināšanai jaunu saistošo noteikumu projektu, kurā iestrādāti precizējumi atbilstoši ministrijas atzinumam, iepriekš pieņemtie saistošie noteikumi ir jāatceļ.[[3]](#footnote-3) Uz šādu kārtību ir norādījusi arī Tieslietu ministrija.

Ja pašvaldības dome nepiekrīt Vides aizsardzības un reģionālās attīstības ministrijas sniegtajam atzinumam pilnībā vai kādā tā daļā, domei, pamatojoties uz Pašvaldību likuma 47. panta sesto daļu, divu mēnešu laikā pēc atzinuma saņemšanas ir jāpieņem motivēts lēmums, kurā sniegta pašvaldības argumentācija.

Vadlīnijas aktualizētas 31.03.2023., 24.10.2023.

Kontaktinformācija:

Ilona Puide, Pašvaldību departamenta Pašvaldību pārraudzības nodaļas vecākā eksperte [ilona.puide@varam.gov.lv](mailto:dace.balgalve@varam.gov.lv), tālr. 67026427

Sabīna Liepa, Pašvaldību departamenta Pašvaldību pārraudzības nodaļas vecākā eksperte – nodaļas vadītāja p. i.

[sabina.liepa@varam.gov.lv](mailto:sabina.liepa@varam.gov.lv), tālr. 67026934

1. Tieslietu ministrijas 2023. gada 13. oktobra vēstule Nr. 1-17/3041 [↑](#footnote-ref-1)
2. Pēc analoģijas ar Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 179. punktu [↑](#footnote-ref-2)
3. Skatīt analoģiju Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 161. punktā [↑](#footnote-ref-3)